CELEX: 62015CN0172
Language: mt
Date: 2015-04-16 00:00:00
Title: Kawża C-172/15: Rikors ippreżentat fis-16 ta’ April 2015 – Il-Kummissjoni Ewropea vs Ir-Renju ta’ Spanja

15.6.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 198/26
            
         Rikors ippreżentat fis-16 ta’ April 2015 – Il-Kummissjoni Ewropea vs Ir-Renju ta’ Spanja
   (Kawża C-172/15)
   (2015/C 198/34)
   Lingwa tal-kawża: l-Ispanjol
   
      Partijiet
   
   
      Rikorrenti: Il-Kummissjoni Ewropea (rappreżentanti: L. Nicolae u J. Rius, aġenti)
   
      Konvenut: Ir-Renju ta’ Spanja
   
      Talbiet
   
   
               —
            
            
               tiddikjara, b’konformità mal-Artikolu 258 tat-Trattat dwar il-Funzjonament tal-Unjoni Ewropea, li peress li ma approvax it-totalità tal-valutazzjonijiet u tal-pjanijiet tas-sigurtà tal-portijiet tal-portijiet Spanjoli kollha inklużi fil-kamp ta’ applikazzjoni tad-Direttiva 2005/65/KE (1) tal-Parlament Ewropew u tal-Kunsill, tas-26 ta’ Ottubru 2005, dwar it-titjib tas-sigurtà fil-portijiet, ir-Renju ta’ Spanja naqas milli jwettaq l-obbligi tiegħu taħt l-Artikolu 2(3) u l-Artikoli 6 u 7 ta’ din id-direttiva, li jipprevedu, rispettivament, li l-Istati Membri jistabbilixxu għal kull port id-delimitazzjonijiet tiegħu, u japprovaw il-valutazzjonijiet u l-pjanijiet tas-sigurtà tal-portijiet rilevanti;
            
         
               —
            
            
               tikkundanna lir-Renju ta’ Spanja għall-ispejjeż.
            
         
      Motivi u argumenti prinċipali
   
   Fil-5 ta’ Settembru 2014, ir-Renju ta’ Spanja rrikonoxxa li, mis-67 portijiet ikkonċernati mil-leġiżlazzjoni inkwistjoni, 3 valutazzjonijiet tas-sigurtà tal-portijiet u 18-il pjan tas-sigurtà tal-portijiet kienu għadhom qed jistennew approvazzjoni.
   Minn din id-data sal-lum, l-awtoritajiet Spanjoli komplew jinformaw regolament bl-iżviluppi fl-applikazzjoni prattika tad-Direttiva 2005/65/KE. L-aħħar rapport dwar is-sitwazzjoni għal tali għan kien riċevut fl-14 ta’ April 2015, li minnu jirriżulta li, mis-67 portijiet ikkonċernati mil-leġiżlazzjoni inkwistjoni, valutazzjoni u tmien pjanijiet tas-sigurtà tal-portijiet kienu għadhom qed jistennew approvazzjoni.
   Konsegwentement, il-Kummissjoni tikkonstata li fid-data tal-aħħar rapport dwar is-sitwazzjoni li rċeviet, ir-Renju ta’ Spanja kien naqas milli jwettaq l-obbligi tiegħu li jiddefinixxi d-delimitazzjonijiet rilevanti ta’ kull port skont id-Direttiva 2005/66/KE, u lanqas ma wettaq l-obbligi tiegħu li jistabbilixxi u japprova valutazzjoni tal-protezzjoni tal-portijiet kollha li għalihom tapplika d-Direttiva 2005/65/KE, kif ukoll li jistabbilixxi u japprova l-pjanijiet tas-sigurtà tal-portijiet ta’ dawn il-portijiet.
   
      (1)  ĠU L 310, p. 28.